Monet, japán fametszetek és Toyota – a világ legnagyobb autógyártója ezúttal a művészet világába kalauzol
Mi köze van a Toyotának Claude Monet-hoz és a japán fametszetekhez? Yokohamában erre ad választ a Toyota-csoport különleges kulturális központja, ahol a látogatók nem egyszerűen képeket nézegetnek, hanem teljesen új művészeti élmény részeseivé válhatnak.

A Yokohamában található THE MOVEUM YOKOHAMA tavaly decemberben nyitotta meg kapuit, idén október 24-én pedig új kiállítási programmal tért vissza. A „Az impresszionista Monet és az Ukiyo-e: a japán szépség, amely rabul ejtette Monet-t” című tárlat a francia impresszionizmus és a japán művészet különleges kapcsolatát mutatja be, méghozzá a hagyományos múzeumi kereteken messze túllépve.
A központi téma nem véletlenül Claude Monet. A 19. század második felében Európában kibontakozó japonizmus, vagyis a japán művészet nyugati művészetekre gyakorolt hatása az impresszionisták munkásságában is meghatározó szerepet játszott. A japán fametszetek, az ukiyo-e alkotások szokatlan képkivágásai, merész kompozíciói, természetábrázolása és sajátos színhasználata új látásmódot kínáltak az európai festőknek. Monet japán művészet iránti rajongása nem pusztán esztétikai érdeklődés volt: giverny-i otthonában több mint 200 japán fametszetet gyűjtött össze, étkezőjének falait is Hokusai, Hiroshige és Utamaro munkái díszítették. A yokohamai kiállítás ezt a személyes világot is megidézi az egykori étkezőt bemutató installációval. A japán hatás nem állt meg Monet otthonának falainál: a kertben japán stílusú hidat építtetett, tavát pedig tavirózsákkal ültette be.
A yokohamai kiállítás ezt a művészeti párbeszédet teszi átélhetővé. A festmények a szó legszorosabb értelmében kilépnek hagyományos kereteikből: a monumentális vetítések, a zene, a hanghatások és az építészeti megoldások egyetlen, elmélyülést kínáló környezetet teremtenek. A látogatók Monet alkotásai és a japán fametszetek között barangolva fedezhetik fel, hogyan hatott egymásra két különböző kultúra művészeti gondolkodása.
De miért éppen a Toyota áll a kezdeményezés mögött? A THE MOVEUM YOKOHAMA a Toyota-csoport kulturális szerepvállalásának része. A Toyota-csoport nem egyetlen vállalatot jelent, hanem a Toyota körül kialakult, történelmileg és üzletileg összekapcsolódó japán vállalatok közösségét. A csoport számára a társadalmi és kulturális értékteremtés régóta fontos terület. Jó példa erre a nagojai Toyota Ipari és Technológiai Emlékmúzeum, amelyet 1994-ben a csoport vállalatai közösen hoztak létre, hogy bemutassák a japán ipari fejlődést, a textilipari gépgyártás örökségét és az autógyártás technológiai történetét. A Toyota Automobile Museum pedig a világ autózásának történetét mutatja be - nem csupán a Toyota saját modelljein keresztül.
A yokohamai központ ennél is tovább megy: a művészet mellett a jövő mobilitása is része a látogatói élménynek. Ezért a központban a Toyota Dream Car Art Contest gyermekrajzai – köztük a magyar díjazottaké - is helyet kapnak: az alkotásokból készült animációk a gyermekek fantáziáját és a jövő mobilitásáról alkotott elképzeléseit keltik életre. A kikötő bejáratától a kiállítás helyszínéig a Toyota e-Palette biztosít ingyenes transzfert. Ez a tisztán elektromos, sokféle mobilitási szolgáltatásra – például személyszállításra vagy mobil üzletként való használatra – tervezett jármű a Toyota szerint a jövő városi közlekedésének sokoldalú eszköze.
A THE MOVEUM név a MOVE (mozgás, megmozdulás) és a MUSEUM szavak összevonásából született, és jól kifejezi a koncepciót: a Toyota nem egyszerűen közlekedési eszközökkel szeretné mozgásba hozni az embereket, hanem olyan kulturális élményekkel is, amelyek gondolatokat, érzelmeket és új felismeréseket ébresztenek. A Monet és a japán fametszetek találkozását bemutató kiállítás 2027. március 31-ig látogatható.

